Ukrainske Valentyna Skovohods hverdag er vendt fuldstændig på hovedet. For bare halvandet år siden boede og arbejdede hun i Ukraine, men da krigen brød ud, måtte hun flygte til Danmark med sin datter og sit barnebarn. Her arbejder hun som køkkenmedhjælper hos HimmerLand Golf og Spa Resort i Gatten. Et arbejde, der passer Valentyna Skovohod godt. - Jeg var selv kok i Ukraine. Så jeg er meget heldig og glad for, at det her var det første job, jeg fik, da vi flygtede, siger hun. Zelenskyj i pausen I dag bruger Valentyna Skovohod frokostpausen lidt særligt. For sammen med sine to ukrainske kollegaer skal hun se Ukraines præsident, Volodymyr Zelenskyj, tale i København i forbindelse med Danmarks donation af 19 F16-fly. - Det er selvfølgelig spændende at se det, men det er også en trist situation, siger Inna Davydenko, der har været bosat i Nordjylland i 13 år. Synet af præsidenten og de mange fremmødte danskere foran Folketingets hovedtrappe giver de tre Ukrainske kvinder tårer i øjnene. Det sker, selvom arbejdet plejer at være et sted, hvor Valentynas bekymringer for hjemlandet ikke fylder. - Når jeg er på arbejde i køkkenet, tænker jeg ikke så meget på krigen. Men jeg tænker på den hver dag, når jeg ikke er på arbejde, siger hun. Én af de ting, Volodymyr Zelenskyj brugte talen på, var at takke for danskernes hjælp til det ukrainske folk. Åbne arme i Vesthimmerland Et af de steder, der har gjort en stor indsats i forbindelse med modtagelsen af de ukrainske flygtninge er i Vesthimmerland Kommune. De er nemlig én af de kommuner i Nordjylland, der har taget imod allerflest ukrainere i forbindelse med krigen. - Her i Vesthimmerland var der mange ukrainere i forvejen. De er nogle fantastiske mennesker. Og vi er glade for dem, fordi de integrerer sig i vores samfund, siger Per Bach Larusen, der er borgmester i Vesthimmerland Kommune. Lige nu har kommunen 271 ukrainere boende. Og for Valentyna Skovohod var kommunens åbne arme altafgørende. - Jeg har det rigtig godt her, fordi jeg er sammen med gode kollegaer, siger hun og fortsætter: - Jeg er så taknemmelig for de personer, som har hjulpet mig til at arbejde her. Sidde og vente på, at præsident skal holde tale? - Det er rigtig spændende at se det, men det er også en trist situation. - Hvis det ikke var for arbejdet, ved jeg ikke, hvordan det ville være. Per Bach Laursen, borgmester Vesthimmerlands Kommune (V) Betydning for jer at hjælpe ukrainere? - Siden krigen brød ud, har det jo betydet en kæmpe forskel. Der er ingen tvivl om, at en kommune som Vesthimmerland, som procentuelt har flest herboende ukrainere i det øjeblik, krigen brød ud, der er det jo klart, at der også kom mange flygtninge hertil. Så derfor har alle i Vesthimmerland været villige til at hjælpe ukrainere på alle mulige måder. Hvordan har I hjulpet ukrainerne? - Vi har blandt andet sikret, at de har et sted at bo. Vi har været medvirkende, der for halvandet år siden, til at sikre, at de fik en ordentlig ankomst til Danmark, altså i forhold til sygesikringsbevis og det med, at få mulighed for at få lidt økonomi i Danmark, så man kan bo her. - Men ukrainere er sådan skruet sammen, at de gerne vil forsørge sig selv, så det med vores velfærdssystemer, var de ikke så optagede af. De vil gerne ind på arbejdsmarkedet, og derfor har vi så i jobcenterregi, hjulpet med at få skaffet nogle arbejdspladser til dem. Og det er så især virksomhederne her i Vesthimmerland, der skal have en stor cadeau for det. De har beredvilligt stillet sig til rådighed, også selvom selvfølgelig ikke talte dansk eller engelsk. Hvorfor bruge så meget krudt på ukrainere? - Jeg tror, det er en del af vores DNA. Nu kan jeg ikke huske anden verdenskrig, men jeg har fået den refereret, og jeg ved, hvordan Sverige hjalp mange danskere, den jødiske befolkning, på daværende tidspunkt. Og i Danmark har vi haft en evne til at huske tilbage på alle dem, der har hjulpet os. Og så tror jeg også, at da krigen bryder ud, var der i Vesthimmerland rigtig mange ukrainere i forvejen. Og de er nogle fantastiske mennesker. Vi kender dem fra vores lokalsamfund. Hvorfor en gevinst for Vesthimmerland? - Når vi gør det, har vi godt og vel 3000 borgere, som kommer fra andre lande end Danmark. Og hvis vi ikke havde dem, havde vi 3000 borgere mindre. Og dem er vi glade for, fordi de integrerer sig i vores samfund. Og de bidrager til, at vi kan holde vores institutioner åbne lidt længere, end vi ellers kunne. Så på den måde er det et kæmpe bidrag til det offentlige system, men selvfølgelig også til de arbejdsgivere, som har brug for arbejdskraft.
For tre medarbejdere hos HimmerLand Resort var frokostpausen i dag en smule anderledes.